Kocea 12
1Epraim kwayo yamo ma ka dyegi,
leko kor yamo ma tuŋ wok ceŋ dyeceŋ benebene;
ticgi me nyayo goba ki tim bwami; gicikke ki jo Aciria,
dok gitero moo wa i Ejipt.
2Rwot tye ki lok i kom Juda,
en biketo can i kom Yakobo ma poro kite,
dok bicule ma rom ki tim mere,
ka doŋ oteggi, olwenyo ki Lubaŋa.
4-Olwenyo ki lamalaika, ci oloyo,
obako doge bot lamalaika ki pig waŋe.
Dok orwatte ki Lubaŋa i Betel,
Lubaŋa ocako lok kwede ki kunnu.
5En Rwot Lubaŋa me mony,
ma nyiŋe Rwot, owacci,
6“Pi meno in doŋ idwogi,
Lubaŋani tye ka konyi,
mok i kom mar ki ŋolo kop atir,
kun ikuro Lubaŋani kare ducu.”
7En lacat-wil ma tye ki mijan ma pe pimo kakare,
en maro bumo dano.
8Epraim owacci, “Nen an lalonyo,
anoŋo limma gira ki wiya”;
ento lonyone pe romoculo balle ma obalo-ni.
9-An a Rwot Lubaŋawu,
nia wa ki i lobo Ejipt;
abimiyo doki wubuto i kema,
macalo i kare me kwero nino madito ma aciko.
10Yam aloko bot lunebi,
an aye ma amiyo ginanyuta onya madwoŋ,
dok amiyo carolok katti ki bot lunebi.
11Ka ce bal mo tye i Gilead ci gibitum woko ducu ada;
ka ce gityero twoni me gitum i Gilgal,
keno tyergi bene bidoko calo gweŋi
ma giguro i poto ma gipuro.
12-Yakobo yam oriŋo ocito wa i lobo Aram,
Icrael con otiyo tic kunnu pi nyomo dako,
en yam okwayo romi wek enoŋ dako.
13-Rwot yam omiyo lanebi okwanyo Yakobo woko ki i Ejipt,
dok omiyo lanebi ogwoke.
14Epraim doŋ oŋeto cwiny Rwot matek;
omiyo Rwotte biweko remo balle bedo i wiye,
dok bidwoko cacce ducu i wiye.